Kastede fire kilo tung sten i hovedet på mand: Onsdag begynder retssagen mod tre mænd | Odense | fyens.dk
Kastede fire kilo tung sten i hovedet på mand: Onsdag begynder retssagen mod tre mænd
Publiceret 10. februar 2019 kl. 13:00
Udover de to forhold i forbindelse med episoden i september 2018, hvor en mand fik kraniebrud efter at være blevet ramt af stenen, står de tre mænd også tiltalt for flere andre forhold.
Odense: En sten på 4,1 kilo ramte en 40-årig mand på Guldsmedevænget i Hjallese i hovedet, da han om natten den 15. september 2018 kiggede ud af ruden på sin hoveddør. Manden pådrog sig kraniebrud og kom på skadestuen. Mens han var på sygehuset sammen med sin kone, var der indbrud i hjemmet.
Det står tre mænd tiltalt for i retten i Odense, når retssagen starter onsdag klokken ni. Ifølge anklageskriftet lyder tiltalen på legemsangreb af særligt rå, brutal eller farlig karakter i forbindelse med stenkastet, der endte i kraniebrud. Alle tre mænd er også tiltalt for et indbrud, der har fundet sted i samme tidsrum - klokken 2.30 til 7.30 - som indbruddet i den 40-årige mands hjem på Guldsmedevænget.
Ved indbruddet blev der stjålet en computer, en PlayStation 4, et tv og en taske med tøj og Mastercard ifølge anklageskriftet.
Adskillige andre tiltaler
Udover de to tiltaler er mændene også tiltalt for tre forhold af hærværk - blandt andet for i forbindelse med at have kastet den tunge sten gennem ruden også at have ramt og skadet et komfur - fremgår det af anklageskriftet. Ydermere er to af de tre mænd også tiltalt for vold og trusler efter en episode den 1. november 2018 på p-pladsen foran Netto på Blækhatten i Odense.
De to mænd skal - ifølge anklageskriftet - have slået en mand flere gange i ansigtet med knytnæve og blandt andet have truet ham med, at "de ville kneppe ham og hans kæreste". I forlængelse af episoden har de to mænd kastet en hammer på en personbil. Derfor står de også tiltalt for endnu et forhold af hærværk.
Offeret fik kraniebrud: Tre mænd idømt fængsel for at kaste tung sten gennem rude i hoveddør
Mand ventede på sin kone: Så fik han en 4,6 kilo tung sten smidt i hovedet
I kritisk tilstand: Mand indlagt efter stenkast gennem hoveddør - senere blev hans hjem gennemrodet